Нахь чыжьэу плъэрэ бзэшIэныгъэлэжьхэм алфавитыкIэм изэхэгъэуцон щагъэзые ыкIи адыгэхэмрэ къэбэртаехэмрэ ятхакIэхэм графикэ лъапсэу яIэхэр нахь зэпэблагъэ шIыгъэн фаеу алъытэ. Тэ тилъэхъан анахь пшъэрылъ инэу щытыр адыгэ литературабзэхэм яграфикэ ыкIи яорфографие системэхэр зэпэблагъэ шIыгъэнхэр ары. А Iофым Къумэхэ Мухьадинэ кIэщакIо фэхъугъ ыкIи адыгэ алфавитхэмрэ орфографиехэмрэ зэпэблагъэ шIыгъэнхэм япроект зэхигъэуцуагъэ. Проектым Нальчик I998-рэ илъэсым ыкIи Мыекъуапэ I999-рэ илъэсым щатегущыIагъэх, нэужым адыгэ, къэбэртэе ыкIи щэрджэс бзэшIэныгъэлэжьхэр зыхэлэжьэгъэхэ научнэ-практическэ конференциеу Нальчик щырекIокIыгъэм а проектыр игъо ылъэгъугъ.